KIRJALLINEN KYSYMYS E-0088/01

esittäjä(t): Camilo Nogueira Román (Verts/ALE) neuvostolle

(1. helmikuuta 2001)

Aihe: Euroopan unionin suhtautuminen Afganistanin Taleban-hallituksen naisiin kohdistamaan vainoon

Afganistanista saatujen tietojen sekä Amnesty Internationalin ja Yhdistyneiden kansakuntien ihmisoikeustoimikunnan raporttien mukaan Taleban-liikkeen harjoittama politiikka on yleisesti ottaen väkivaltaista ja koko väestöön kohdistuva alistaminen on raakaa ja julmaa, naisia kohdellaan kuin orjia tai kotieläimiä, heidän oikeuksiaan loukataan järjestelmällisesti ja vakavasti kaikilla elämänalueilla ja vastoin kaikkia sivistyksen mukaisia tapoja. Mitä toimia Euroopan unioni toteuttaa, jotta Afganistanin vallanpitäjät saadaan lopettamaan tämä hirveä naisten kohtelu? Ovatko toteutetut toimenpiteet oikeassa suhteessa Euroopan unionin poliittiseen ja taloudelliseen asemaan ja noiden onnettomien ja julmasti kohdeltujen naisten tilanteen vakavuuteen nähden?

Vastaus

(14. toukokuuta 2001)

Neuvosto on arvoisan parlamentin jäsenen tavoin vakavasti huolissaan naisten kärsimyksistä Taleban-liikkeen hallitsemassa Afganistanissa.

Neuvosto pahoittelee, että huolimatta unionin ja kansainvälisen yhteisön jatkuvista ponnisteluista todellisuus paikan päällä on, että Taleban ei ole ottanut huomioon ulkopuolelta tulevia argumentteja tai painostusta. Konfliktin molemmat osapuolet toteuttavat edelleen sotilaallisia operaatioita, ja poliittinen ratkaisu on yhä kaukana. Tässä yhteydessä toiveet erittäin huonon ihmisoikeustilanteen parantumisesta nopeasti ovat valitettavasti synkät.

Taleban hallitsee noin 90:ää prosenttia Afganistanin alueesta. Ottaen huomioon usein vaihtuvan sotilaallisen tilanteen Afganistanissa neuvostolla ei ole täsmällisiä tietoja siitä, kuinka paljon naisia Kabulin hallinnon alaisena kulloinkin on. Lisäksi maan katastrofaalinen humanitaarinen ja ihmisoikeustilanne ovat johtaneet massiiviseen joukkopakoon naapurimaihin, erityisesti Iraniin ja Pakistaniin, mikä tekee Afganistanin väestöllisen tilanteen arvioimisen vielä vaikeammaksi. Neuvosto on ottanut monta kertaa esiin ja tekee niin jatkossakin Afganistanin pakolaisten kriittisen tilanteen alueen niiden maiden kanssa, jotka ovat vastaanottaneet pakolaisia, ja Euroopan yhteisö samoin kuin monet jäsenvaltiot antaa jatkossakin humanitaarista apua afganistanilaisille aina kun tilanne sen sallii. Naiset hyötyvät eniten tästä avusta.

Äskettäin päivitetty 22. tammikuuta 2001 määritelty yhteinen kanta on Euroopan unionin Afganistania koskevan politiikan perusta. Unionin tavoitteena on edelleen pysyvän rauhan saavuttaminen, ulkoisen sekaantumisen lopettaminen ja Afganistanin sisäisen vuoropuhelun edistäminen. Unioni korostaa erityisesti kansainvälisen humanitaarisen oikeuden ja ihmisoikeuksien kunnioittamisen edistämistä, mukaan lukien naisten ja lasten oikeudet.

Tätä varten unioni:

- kehottaa kaikkia osapuolia tunnustamaan, suojelemaan ja edistämään kaikkia ihmisoikeuksia ja perusvapauksia sekä noudattamaan YK:n ihmisoikeuksien julistusta, jonka Afganistan on hyväksynyt,

- kehottaa afganistanilaisia ryhmittymiä lopettamaan syrjivän politiikan ja tunnustamaan, suojelemaan ja edistämään miesten ja naisten yhtäläisiä oikeuksia ja ihmisarvoa, mukaan lukien pääsy koulutukseen ja terveyspalvelujen piiriin, työ, henkilökohtainen turvallisuus ja oikeus olla joutumatta uhkailun ja häirinnän kohteeksi. Tässä yhteydessä unioni korostaa myös syrjivän politiikan kielteisiä vaikutuksia avun tehokkaan toimittamisen kannalta,

- tukee YK:n pääsihteerin ehdotusta, joka koskee UNSMA:n siviiliasioiden yksikön ihmisoikeussiviilitarkkailijatoimintaa,

- tukee Afganistanin avustusohjelmia, joissa otetaan huomioon sukupuolikysymykset, ja joilla pyritään aktiivisesti edistämään sekä miesten että naisten yhtäläistä osallistumista sekä edistetään rauhaa ja ihmisoikeuksia,

- kiinnittää erityistä huomiota ihmisoikeusnäkökulmaan sovitettaessa yhteen Afganistaniin toimitettavaa kansainvälistä apua.

Neuvosto toivoo, että Yhdistyneiden Kansakuntien turvallisuusneuvoston päätöslauselmaan 1333 perustuvat pakotteet, joita neuvosto tarkastelee parhaillaan pitäen silmällä vastaavien yhteisen kannan ja asetuksen (EY) hyväksymistä mahdollisimman pian, auttavat vähentämään ulkoista sekaantumista ja edistävät Afganistanin konfliktin ratkaisemista neuvotteluteitse.